ΚΑΝΟΝΙΣΜΟΣ (ΕΟΚ) αριθ. 2474/70 ΤΗΣ ΕΠΙΤΡΟΠΗΣ της 7ης Δεκεμβρίου 1970 περί μη καθορισμού συμπληρωματικού ποσού για τους εσφαγμένους ινδιάνους προελεύσεως Πολωνίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 123/67/ΕΟΚ του Συμβουλίου της 13ης Ιουνίου 1967 "περί της κοινής οργανώσεως αγοράς στον τομέα του κρέατος πουλερικών"(1) και ιδίως το άρθρο 8 παράγραφος 4,

Εκτιμώντας:

ότι όταν η τιμή προσφοράς "ελεύθερο στα σύνορα" για ένα προϊόν πέφτει κάτω από την τιμή ανασχέσεως, η εισφορά η οποία επιβάλλεται στο προϊόν αυτό πρέπει να αυξάνεται κατά ένα συμπληρωματικό ποσό ίσο με τη διαφορά μεταξύ αυτής της τιμής ανασχέσεως και αυτής της τιμής προσφοράς-

ότι, εν τούτοις, η εισφορά δεν αυξάνεται κατά το συμπληρωματικό αυτό ποσό όταν πρόκειται για τρίτες χώρες οι οποίες είναι διατεθειμένες και δύνανται να εγγυηθούν ότι η τιμή που εφαρμόζεται κατά τις εισαγωγές στην Κοινότητα προϊόντων που κατάγονται και προέρχονται από το έδαφός τους δεν θα είναι κατώτερη της τιμής ανασχέσεως και ότι κάθε εκτροπή του εμπορίου θα αποφευχθεί-

ότι ο κανονισμός αριθ. 163/67/ΕΟΚ της Επιτροπής της 26ης Ιουλίου 1967 "περί καθορισμού συμπληρωματικού ποσού για τις εισαγωγές κτηνοτροφικών προϊόντων προελεύσεως τρίτων χωρών"(2) όπως τροποποιήθηκε από τον κανονισμό (ΕΟΚ) αριθ. 2224/70(3), έχει θεσπίσει ορισμένες προϋποθέσεις και τη διαδικασία εφαρμογής του άρθρου 8 παράγραφος 2 του κανονισμού αριθ. 123/67/ΕΟΚ-

ότι με επιστολή της 1ης Δεκεμβρίου 1970, η Κυβέρνηση της Λαϊκής Δημοκρατίας της Πολωνίας δήλωσε ότι είναι διατεθειμένη να δώσει τις εγγυήσεις αυτές για τις εξαγωγές στην Κοινότητα εσφαγμένων ινδιάνων- ότι αυτή θα μεριμνήσει ώστε οι εξαγωγές αυτές να πραγματοποιούνται μόνο μέσω του κρατικού πρακτορείου εξωτερικού εμπορίου "Animex"- ότι θα μεριμνήσει επίσης ώστε οι παραδόσεις των προαναφερθέντων προϊόντων να μην πραγματοποιούνται σε τιμές "ελεύθερο στα σύνορα" της Κοινότητος, κατώτερες της τιμής ανασχέσεως που ισχύει κατά την ημέρα του εκτελωνισμού- ότι για το σκοπό αυτό, θα φροντίσει ώστε το κρατικό πρακτορείο εξωτερικού εμπορίου Animex να αποφύγει τη λήψη, ιδιαίτερα, μέτρων τα οποία είναι δυνατό εμμέσως να επιφέρουν την πτώση των τιμών κάτω από τις τιμές ανασχέσεως, όπως η ανάληψη των εξόδων εμπορίας ή μεταφοράς, η χορήγηση εκπτώσεων, η σύναψη συμφωνιών για συνδεδεμένες εμπορικές συναλλαγές ή κάθε άλλο μέτρο αναλόγου αποτελέσματος-

ότι η Κυβέρνηση της Λαϊκής Δημοκρατίας της Πολωνίας έχει επί πλέον δηλώσει ότι είναι διατεθειμένη να ανακοινώνει κατά τακτά διαστήματα στην Επιτροπή, μέσω του κρατικού πρακτορείου εξωτερικού εμπορίου "Animex", τις λεπτομέρειες σχετικά με τις εξαγωγές εσφαγμένων ινδιάνων στην Κοινότητα και να παρέχει στην Επιτροπή τη δυνατότητα ασκήσεως συνεχούς ελέγχου της αποτελεσματικότητος των ληφθέντων μέτρων-

ότι τα προβλήματα σχετικά με την τήρηση της εγγυήσεως αυτής έχουν συζητηθεί λεπτομερώς με τους αντιπροσώπους της Λαϊκής Δημοκρατίας της Πολωνίας- ότι μετά τις συζητήσεις αυτές δύναται να θεωρηθεί ότι η Λαϊκή Δημοκρατία της Πολωνίας είναι σε θέση να τηρήσει την εγγύηση που έδωσε- ότι, συνεπώς, δεν πρέπει να εισπράττεται συμπληρωματικό ποσό κατά τις εισαγωγές των ανωτέρω αναφερομένων προϊόντων, καταγωγής και προελεύσεως της Λαϊκής Δημοκρατίας της Πολωνίας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Κρέατος Πουλερικών και Αυγών,

ΕΞΕΔΩΣΕ ΤΟΝ ΠΑΡΟΝTΑ ΚΑΝΟΝΙΣΜΟ:

Άρθρο 1

Οι εισφορές που καθορίζονται σύμφωνα με το άρθρο 4 του κανονισμού αριθ. 123/67/ΕΟΚ δεν αυξάνονται κατά ένα συμπληρωματικό ποσό για τις εισαγωγές εσφαγμένων ινδιάνων υπαγομένων στη δασμολογική κλάση αριθ. 02.02 A IV του κοινού δασμολογίου καταγωγής και προελεύσεως Λαϊκής Δημοκρατίας της Πολωνίας.

Άρθρο 2

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 7 Δεκεμβρίου 1970.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. 117 της 19.6.1967, σ. 2301/67.

(2) EΕ αριθ. 129 της 28.6.1967, σ. 2577/67.

(3) ΕΕ αριθ. Ν 241 της 4.11.1970, σ. 5.